Video: Politici ondersteun onwetend valse kinders-met-gewere-programSkermgreep uit die video Die Britse komediant Sacha Baron Cohen se nuwe program, “Who is America”, wys hoe Amerikaanse Republikeinse kongreslede vermoedelik om die bos gelei word om ŉ valse program, “Kinder Guardians” te ondersteun wat ten doel het om skoliere te bewapen. Die komediant het in die laat 1990’s en vroeë 2000’s bekendheid verwerf met sy karakter “Ali G”. Dit is sy eerste televisieprogram in ŉ dekade. Cohen doen homself voor as ŉ anti-terreurkenner, Erran Morad, van Israel (“I am the terrorist terminator”) en hy is swaar gegrimeer en die persone met wie hy ŉ onderhoud voer, herken hom nie. Die eerste episode van “Who is America?” is op 15 Julie vrygestel en nog ses episodes sal weekliks volg. Die karakter Morad haal eers Philip Van Cleave, leier van die Virginia Citizens Defence League, oor om hom te help om ŉ video vir kinders te maak hoe om ŉ vuurwapen te gebruik. Van Cleave wys in die video hoe kinders “Gunimals” kan gebruik soos “Puppy Pistol” en die “Uzi-corn”. Hy sing ook ŉ kinderliedjie en maan kinders om te mik vir “Head, shoulders, not the toes, not the toes”. Van Cleave het intussen aangevoer hy was bewus daarvan dat dit ŉ foefie is. Morad gesels daarna met Larry Pratt, emeritus uitvoerende direkteur van Gun Owners of America, wat entoesiasties sy boodskap deel dat dit belangrik is om onderwysers en kinders – selfs so jonk as vier jaar oud – te bewapen. “Die enigste ding wat ŉ slegte man met ŉ geweer kan keer, is ŉ goeie seun met ŉ geweer,” sê Morad. Pratt antwoord hierop: “Selfs ŉ goeie kleuter.” Morad probeer ook politici in Washington DC oorhaal om sy “program” te ondersteun. Hy is egter onsuksesvol en Florida-kongreslid Matt Gaetz vra hom ongelowig: “Wil jy regtig hê ek moet op televisie sê dat ek die idee ondersteun dat driejariges en vierjariges bewapen moet word? Is dit wat jy wil hê?” Daar is wel ŉ paar kongreslede wat lyk of hulle tog deur die foefie mislei is en met Morad saamstem oor die idee dat kleuters bewapen moet word. Verskeie van die kongreslede het intussen aangedui dat hulle om die bos gelei is en dat politici, net soos enigiemand anders, deur ŉ grapjas geteiken kan word.